Gabii
Gabii fuerunt antiqua urbs Latina duodecim milia passuum vel duodeviginti fere chiliometra a Roma ad orientem versa, in ora lacus vulcanici cui nunc est nomen Lago di Castiglione. Ibi, prima inscriptio Graeca inventa est ab archaeologis, in situ archaeologico qui Osteria del'Osa vocatur. Siquidem tempore Augusti paene incolis vacua erat, sexto saeculo a.C.n., cum maxime floruit, civitas potens erat ut quae per septem annos bellum cum Romanis et eorum rege Tarquinio Superbo sustinuerit nec nisi dolo et fraude victa esse dicatur (de quo vide Sextus Tarquinius). Una e triginta civitatibus confoederationis Latinae erat. Hodie exstant ruinae moenium et templorum. Statua Dianae quoque ibi reperta quae vulgo opus Praxitelis habetur ac Diana Gabina dicitur. Sub dicione Romana ad viam Praenestinam sita erat et latomias habebat unde lapis ad aedificia Urbis eruebatur.